
בבית המשפט לענייני משפחה בכפר סבא
כנגד המשיבה ניתן פסק דין בבית הדין הרבני, המצווה עליה להתגרש מבעלה – המבקש בתיק זה. לטענת המבקש, מאחר שאשתו עומדת בסירובה לקבל את הגט ובהתעלמותה מפסק דין של בית הדין הרבני, פטור הוא מחובת מזונות כלפיה. לטענת המשיבה, גם אם היא ממאנת להאזין לפסקו של בית הדין, אין זה גורע ממנה את זכותה למזונות. פסק הדין ניתן בכ"ד בשבט תשס"ז (12.2.07).
השופט צבי ויצמן:

9.
נמצאנו למדים כי שאלת ביטול מזונותיה של אישה יהודיה תבחן ע"י ביהמ"ש לאור ממצאי בית הדין הרבני מחד, והוראות הדין האישי בכל הקשור לסוגית המזונות מאידך. 

נבחן, איפוא, מהי עמדת הדין העברי בסוגית ביטול מזונותיה של אישה הממאנת לקבל את גיטה. (לצורך סיכום עמדת הדין העברי הסתייעתי ועיינתי, בין השאר, בחוות דעתם של הרב ד"ר משה בארי וד"ר יובל סיני בנושא חיוב מזונות באשה המסרבת להתגרש, אשר ניתנה לבקשתי ע"י המרכז ליישומי משפט עברי (ישמ"ע), חוות הדעת נבנתה לתלפיות וניתנה תוך זמן קצר ביותר ועל כך תודתי, יחד עם זו יושם על לב כי מסקנותיי אינן חופפות בהכרח למסקנות חוות הדעת;  מאמרו של הרב מ' בטיסט, אשה שחויבה לקבל גט – האם אבדה מזונותיה" תחומין כ"ג, עמ' 125; מאמרו של הרב ע' הדאיה, מזונות לאשה המסרבת להתגרש, התורה והמדינה י"א-י"ג, עמ' תפ"ב, מאמרו של  א' בארי, מזונות לאישה שבעלה חויב לגרשה, מחקרי משפט ז', עמ' 79  ובמקורות רבים נוספים כפי שיפורט בהמשך הדברים). 

10.
מן המפורסמות הוא כי מעת שהטיל רבינו גרשום מאור הגולה את תקנתו לפיה "אין לגרש אישה  בעל כורחה ושלא מדעתה" (מובא ברמ"א על שו"ע, אה"ע, סי' קי"ט, סע' ו) הושווה כוחה של האישה לזה של האיש, וכשם שאין האיש מתגרש אלא לרצונו אף האישה אינה מתגרשת אלא לרצונה (ראה לענין זה–  תשובות הרא"ש כלל מ"ב, סי' א וראה טעמה של התקנה כפי שהובא ע"י ר' יוסף מקולון, איטליה, המאה ה-15 הכותב בתשובותיו שורש ק"א – "כדי לגדור בפני הפריצים וההוללים המתעללים בנשיהם לגרשן שלא כראוי", וכפי שכותב החת"ם סופר על מנת שלא יזלזלו בנשות ישראל וינהגו בהן מנהג- "בערב היא באה ובבוקר היא שבה"- שו"ת חת"ם סופר, אה"ע, סי' ג').
כאשר קיימת עילת גירושין המצדיקה כפיית גט תפסיד האישה במיאונה לקבל הגט את מזונותיה. כך פוסק ר' יוסף קארו – 

"מי שנודע לו שאשתו נכפית ורוצה לגרשה... כופין אותה לקבל גט ויתן הנמצא בידו לכתובתה והמותר כשתשיג ידו.  ואם תמאן לקבל גט ימנע ממנה שאר כסות ועונה" (הדגשה שלי- צ.ו; שו"ע, אה"ע, סי' קי"ז, סע' י"א)

נמצאנו למדים כי שלילת מזונותיה של אישה אשר עומדת כנגדה עילת גירושין הינה מעת סירובה לקבל הגט. ואולם, יש והאישה תאבד מזונותיה אף ללא כל סירוב וזאת כאשר נשא לו יהודי אישה האסורה לו ע"פ דין, כגון: כהן שנשא גרושה, שאז נשללת זכות האישה למזונות לאלתר עוד קודם לקבלת גיטה (יבמות פ"ה,א; שו"ע אבן העזר סי' קט"ז סע' א). 

לא כך הם פני הדברים כאשר אין קיימת כנגד האישה עילה מעיקר הדין לכפייתה או חיובה להתגרש מבעלה, כגון כאשר  בני הזוג חיים בפירוד תקופה ארוכה ובית הדין סבור כי אבד הסיכוי לשלום בית בניהם. במקרים שכאלו יסתפק בית הדין, לרוב, בהמלצה לצדדים להתגרש או שינקוט בלשון "מצווה על הצדדים להתגרש" מתוך ציפיה כי הצדדים יקבלו המלצתם ומרותם של הדיינים ויעתרו לגירושין. 

11.
כאן המקום להבהיר ההבדל שבין הדיבור "כפיה" ו"חיוב" לדיבור "מצוה" ו"המלצה"– 

רבים מחכמי ההלכה בימי הביניים ראו ברשימת המקרים המפורטת בתלמוד בהם "כופים" מתן גט כרשימה סגורה, כך מצאנו, כדוגמה, בתוספות על מסכת כתובות דף ע, עמ' א' ד"ה יוציא – "אין לכוף שום אדם לגרש ולעשות מעשה עד שנמצא ראיה (=עד שנמצא סימוכין בתלמוד לכפייה- צ.ו)" (וכן ראה לעניין זה – שו"ת הרשב"א א, אלף קצב; תשובות בעלי התוספות ע"ה; שו"ת הרא"ש י"ז, ו וכן במ"ג, ג; תשובות חכמי פרובינציה מח, עב; שו"ת יכין ובועז א, קל, כא)  יחד עם זו חכמי ההלכה סברו כי ניתן להסיק בדרך של קל וחומר על שורה של מקרים בהם ניתן יהיה לכפות בהם גירושין נוכח חומרתם וכן מצאו להרחיב את רשימת מקרי הכפייה אף על מקרים בעלי רציונל דומה לאלו הנזכרים בתלמוד (כגון: בעל המכה את אשתו או אסיר המנוע מלקיים יחסי אישות עם אשתו, ראה: שו"ת מהר"ם בר ברוך תתק"ז; התשב"ץ ב, ס"ח) ואולם כיוון שמקרים אלו לא נזכרו במפורש בתלמוד נקטו הפוסקים לרוב בעיניינם בלשון "חיוב" להבדיל מלשון "כפייה". זאת ועוד, בתלמוד נזכר לגבי מקרים שונים הביטוי "יוציא ויתן כתובה", משמעותו של ביטוי זה הינה כי דרגת החיוב במתן הגט נמוכה מדרגת ה"כפייה", לכן נקטו אף במקרים שכאלו בלשון "חייב לגרש" וכיוצ"ב ולא בלשון כפייה (תשובות חכמי פרובינציא ע"ג, ע"ד; שו"ת מהרי"ק שורש כ"ט). ויושם על לב – בימי הביניים הבחינו הפוסקים בכל הקשור לפסיקת גירושין בין שתי דרגות בלבד – "כפייה" ו"חיוב", בימינו הוסיפו בתי הדין הרבניים את השימוש במונחים "המלצה" או "מצווה" וכיוצ"ב שמשמעותם היא כי לא קיימת עילה ברורה המוסכמת על הפוסקים לכפיה או חיוב בגט ואולם בית הדין סבור כי בנסיבות המקרה רצוי כי הצדדים יתגרשו. פסק הדין שהוראתו הינה "מצווה לגרש" משמעותו ותכליתו הינה, איפוא, להדריך את המתדיין הנשמע להוראות חכמי בית הדין באשר לדרך הראויה והרצויה במקרה הנדון (ראה לענין זה מאמרם של י. יחיאל ור. פרי, על אחריותם בנזיקין של סרבני גט, עיוני משפט כ"ח, תשס"ה, עמ' 811-816 וכן ראה בהרחבה על ההבדלים שבין לשון "כפיה" חיוב" ו"מצווה" ומשמעותם בפסק דיני בתמ"ש (משפחה כ"ס) 19480/05 - פלונית נ' עזבון המנוח פלוני ז"ל, תק-מש 2006(2), 98 , 101(2006)).

במקרים שכאלו, אשר אינם מגיעים לדרגת "כפייה" ו"חיוב", לא תאבד האישה לרוב את זכותה למזונות, יחד עם זאת - באם פרנסתה  של האישה מובטחת ושלילת מזונותיה לא תהווה לחץ וכפיה כלפיה לקבלת גיטה יש פוסקים הסבורים כי תועיל השלשת הגט והכתובה ע"י הבעל בבית הדין על מנת לפוטרו ממזונותיה (ראה: שו"ת הרא"ם, תשובה ל'; שדי חמד, כרך ז', מערכת גירושין , סי' ב' ועיין בפתחי תשובה על אה"ע , סק"ב; ועוד עיין באריכות בחוות דעתם הנזכרת הרב ד"ר משה בארי וד"ר יובל סיני מהמרכז ליישומי משפט עברי), וכך כותב ר' אליהו מזרחי, הרא"ם, מחכמי  קושטא במאות ה-15 וה- 16 –

"התשובה מוכחת שמאחר שהוא רוצה לגרשה ויש בידו לפי הדין לגרשה ברצונה ושלא ברצונה אף על פי שמצד התקנה אינו יכול לגרשה בעל כרחה מכל מקום לא יהיה חייב במזונותיה מאחר שהעכוב הוא מצדה ולא מצדו שהרי הוא רוצה לגרשה" (הדגשה שלי- צ.ו; שו"ת הרא"ם, שם וכן ראה דעתו של רב נטורנאי גאון שערי צדק, ב, כה.)

רבי מאיר פוזנר, בן המאה ה-18, בעל ה"בית מאיר", תמה על דבריו אלו של הרא"ם, מהם משמע שניתן לפגוע במזונותיה של אשה על אף קיומו של חרם דרבינו גרשום, והקשה– 

"איך יתקיים החרם שלא גרש בעל כורחה? אין לך בעל כורחה גדול מזה. ומאי שנא כפיה דמזונות באשה שאין מעשי ידיה מספיקין, מכפיה בשוטים ?!"( ראה פירושו תחילת סי' ע"ז וכן ראה שו"ת ושב יעקב סי' נ"ה ועוד ראה כדעתו של הבית מאיר ישועות יעקב, ע"ז; חלקת מחוקק ע"ז,ג, בית שמואל ע"ז,ו)

ואם כן נמצאנו למדים כי קיימת מחלוקת בין הפוסקים האם פטור הבעל ממזונות האישה כאשר הוא רוצה לגרשה בהעדר עילה  מעיקר הדין לכפיית הגירושין .

מכל מקום, אף לדעת אלו הפוטרים את הבעל ממזונות אשתו כשרוצה לגרשה אין די ברצון הבעל גרידא על מנת לפטרו ממזונות אלא יש צורך שהבעל ישליש הגט והכתובה אצל בית דין וזאת כיוון שחובת המזונות נובעת, בין השאר ולדעת חלק מהפוסקים, מתוך חיובי הכתובה (ראה: תשובת הרמב"ם סי' קפ"ה, וכן ראה בספר ברית יעקב, אבן העזר, נ"ג, משכנות יעקב , אה"ע, ט"ז; שו"ת חת"ם סופר קצ"ז וכן ראה בפירוט רב בחוות דעתם הנ"ל של ד"ר משה בארי וד"ר יובל סיני. לרשימת המקרים השונים בהם נתן בית הדין הרבני הוראה לבעל להפקיד גיטו ראה פסק דינו של כב' הש' חיים פורת בע"מ (מחוזי ת"א) 41/96 - נעמי כבירי נ' מנחם כבירי, תק-מח 97 (2), 27210, 27214(1997)- (להלן - פרשת כבירי), והאזכורים הרבים המופיעים בו מתוך פסיקת בית הדין הרבני; על הצורך בהשלשת הגט והכתובה ראה : מאמרו הנ"ל של הרב מ' בטיסט, עמ' 129-130, מאידך ראה דעות הפוסקים שסברו שאין צורך בהשלשת גט וכתובה על מנת לפטור הבעל ממזונות האישה: בית שמואל, אבן העזר, קי"ז, כ"ב).  

...
13.
ודוק, מסיכום ההלכה במשפט העברי כפי שהבאתי לעיל, מובן כי הנפקות בין לשון "חיוב" ללשון "מצווה" אינה נפקות סמנטית- בלשנית גרידא אלא שהיא מלמדת על טיבה של עילת הגירושין, וטיבה של העילה משפיע על עצם החיוב במזונות.


למעשה די היה באמור לעיל על מנת לדחות בקשת המבקש לביטול מזונות המשיבה שהרי, כאמור, אין לפנינו כל פסק דין המחייב בגירושין . ואולם ראוי לתת את הדעת לעניין נוסף -   בנדון סבורני כי גם אם היה בית הדין הרבני נוקט בלשון "חיוב בגט" לא הייתה המשיבה מאבדת מזונותיה בשלב זה. וכל כך למה? – כיוון שיש לדוק בטעמו של החיוב.

כאשר טעמו של החיוב בגט נעוץ בהתנהגות בלתי ראויה מצידה של האישה אפשר גם אפשר שזו תפסיד מזונותיה, ואולם כאשר החיוב בגירושין הורתו בפירוד ממושך בין בני הזוג ו/או אובדן הסיכוי לשלום בית מבלי שנתלה הקולר בצווארה של האישה, או- אז, קודם שנגדע מקור מזונותיה ראוי שנעמוד, ראשיתו של דבר, על תקנתה הכלכלית על מנת שלא תמצא עצמה מחזרת על הפתחים. 

...
אציין כי לגישתו זו של כב' הש' יעקבי שווילי מצאתי סימוכין אף בפסיקת בית הדין הרבני. כך פסק בית הדין בראשות הרב הרצוג כי -  

ידועה היא שיטת הרב אליהו מזרחי ז"ל שאף בזה"ז אם הבעל משליש גט וכתובה הוא נפטר ממזונות, ... ואמנם אין אנחנו עושים כהרא"ם ז"ל וחלילה לנו לעשות כן, ואם כך נפסוק נחריב ח"ו את חיי המשפחה בישראל, ומנהגנו עושה תקנת ב"ד והקהלות ואין לזוז ממנו, אעפ"כ במקרה שהב"ד ברור לו שהיא אשמה בהפרעת חיים של שלום, (אף שאין הדין מחייבה לקבלת גט), ושאין תקוה עוד להחזרת שלום הבית על מכונו, כגון דא אפשר להסתמך על שיטה זו בצירוף פצויים שלא להוציא אותה בלי משען ומשענה, אך מובן שהדבר צריך מתינות וזהירות ועיון גדול בכל מקרה ומקרה לפי המצב והמסיבות". (אוסף פסקי דין של הרבנות הראשית לא"י עמ' נ"ד)

הנה לנו אף בית הדין חוזר על העמדה לפיה בהעדר עילה לכפית גירושין פגיעה במזונות האשה תבחן אך ורק לאחר שהוסדרה משענתה הכלכלית .

